El darrer número de la revista Quaderns d'Informació Econòmica de Funcas examina les previsions de l'economia espanyola pel 2020 i l'evolució d'alguns indicadors macroeconòmics.
D'acord amb els seus pronòstics, s'estima que el PIB espanyol caurà un 13% en el 2020, tot i que les activitats relacionades amb el turisme, l'oci i la cultura es contrauran en conjunt un 35% i la resta un 4%.
Així mateix, l'impacte de les mesures aprovades per les administracions públiques es quantifiquen entre 46.000 i 54.000 milions d'euros, xifra que es tradueix en un dèficit que se situaria entre el 12% i el 14% del PIB d'aquest any.
La publicació també investiga l'evolució de les exportacions de béns durant els mesos de confinament i la posició espanyola en el comerç exterior de productes d'alta tecnologia, a més d'avaluar la resistència econòmica de les famílies espanyoles i d'identificar els col·lectius més vulnerables.
L'Institut Sindical Europeu (ETUI) ha publicat un llibre que explora les diferències en les condicions de treball entre homes i dones i el seu impacte en la seva salut.
La publicació analitza en detall alguns factors que afecten la desigualtat actual, com la segregació ocupacional, el temps de treball, la distribució de la feina domèstica dins de la llar i l'assetjament sexual i la discriminació.
D'altra banda, estudia els resultats de l'enquesta europea de condicions laborals de l'Eurofound per analitzar el desequilibri de gènere en les hores treballades i la seva afectació en la salut, posant l'accent en les elevades càrregues de treball no remunerat que assumeixen les dones.
Addicionalment, es presenten alguns estudis que revisen alguns àmbits i sectors específics, com per exemple, la situació de les dones en la construcció, la salut mental de les persones treballadores a la feina i la discriminació i l'assetjament de les dones en professions masculinitzades.
El 33% de les dones nord-americanes es plantegen deixar el mercat laboral o reduir les hores de treball, davant del 22% dels homes.
Així ho indica un estudi de l'empresa Mckinsey que avalua les implicacions de la crisi de la COVID-19 en les dones treballadores als EUA.
La publicació ressalta la presència d'un esglaó trencat que dificulta l'accés de les dones a posicions de direcció, atès que per cada 100 homes que van promocionar en el 2019, només 85 dones ho van fer, reduint-se aquesta xifra a 71 i a 58 en el cas de les dones llatines i negres, respectivament.
L'informe també assenyala que les mares treballadores triplicaven la probabilitat dels homes amb fills de ser responsables de la major part de la feina domèstica i de la cura durant la pandèmia.
Amb l'objectiu de potenciar i mantenir la participació femenina en el mercat de treball, Mckinsey proposa algunes mesures a adoptar per part de les empreses, com la revisió dels objectius laborals i la millora de la flexibilitat.
El sector de repartiment a través de plataformes digitals a Espanya va crear més de 15.300 llocs de treball i va generar un valor afegit brut de 708 milions d'euros en el 2019.
Aquestes són les conclusions més rellevants d'un informe presentat per l'Associació Espanyola de l'Economia Digital (Adigital), que ressalta l'aportació estratègica del sector per a la distribució comercial d'establiments de restauració i comerç al detall durant els darrers mesos.
L'associació posa en relleu el creixement de les comandes tramitades a través d'aquestes plataformes (+46,4%) en el 2019 fins a arribar a 36,2 milions, així com l'increment dels clients registrats en aquestes aplicacions (+40%) fins a situar-se en els 4,7 milions.
De forma addicional, inclou un estudi del perfil dels repartidors, que assenyala que el 25% es trobava a l'atur i el 5% estava inactiu abans de començar la relació laboral amb les plataformes.
CaixaBank Research investiga l'impacte de les transferències socials i la reactivació econòmica en la reducció de les desigualtats a Espanya durant el període de confinament i fins al mes de juny.
Segons l'estudi, les transferències realitzades pel sector públic, com les prestacions d'atur o les que reben les persones treballadores en situació d'ERTO, van aconseguir mantenir l'Índex de Gini al voltant dels 40 punts.
En absència de mesures de protecció social, aquest indicador hauria sobrepassat els 55 punts.
Per col·lectius, les persones joves de 16 a 29 anys i les immigrants són les que registren un increment més elevat de la desigualtat, tant abans de les transferències socials com després.
L'anàlisi territorial revela que Catalunya és la segona comunitat autònoma on més va augmentar l'Índex de Gini en el mes d'abril respecte del febrer (per sobre dels 4 punts percentuals), tenint en compte l'efecte de les transferències públiques.
D'acord amb un estudi del grup Autonomy, l'establiment d'una jornada laboral al sector públic de 32 hores al Regne Unit podria generar entre 300 i 500 mil llocs de treball.
El document presentat mostra que la xifra d'efectius addicionals que es necessitarien incorporar s'apropa a l'interval inferior (300 mil) si la productivitat aconseguida per la introducció de la mesura assoleix valors pròxims al 5%.
Així mateix, indica que la proposta tindria un cost d'entre els 5,4 i els 9 mil milions de lliures; l'import màxim equivaldria a l'1% de la despesa pública total del país.
La publicació remarca que la reducció de les hores de treball disminuiria la prevalença dels problemes de salut mental entre l'ocupació del sector públic, que supera la del sector privat en aquest país.
També convida a utilitzar aquest criteri en els processos de contractació pública per donar prioritat a les empreses que l'adoptin, amb l'objectiu de fomentar el nou estàndard a tota l'economia.
Les opinions que s'expressen en els estudis, informacions i anàlisis corresponen exclusivament als seus autors i autores.